KIRJALLINEN KYSYMYS P-1682/03 esittäjä(t): Enrico Ferri (PPE-DE) komissiolle. La Spezian lahden (Italia) ruoppaushankkeesta meriturvallisuudelle ja ympäristölle aiheutuvien vaikutusten valvonta.



Virallinen lehti nro 051 E , 26/02/2004 s. 0124 - 0125



KIRJALLINEN KYSYMYS P-1682/03 esittäjä(t): Enrico Ferri (PPE-DE) komissiolle (15. toukokuuta 2003) Aihe: La Spezian lahden (Italia) ruoppaushankkeesta meriturvallisuudelle ja ympäristölle aiheutuvien vaikutusten valvonta La Spezian satamaviranomaiset ovat käynnistäneet La Spezian satamaan johtavan kanavan 15 metrin syvyyteen ulottuvan ruoppaushankkeen. Tarkoitus on poistaa 40 000 kuutiota merenpohjan kerrostumaa, jotta suuret rahtialukset (6500/6800 TEU) voivat päästä satamaan. Hanke merkitsisi sataman huomattavaa laajentamista ja meriliikenteen kasvua. Tällä hetkellä hanke on keskeytetty Genovan aluetuomioistuimen määräyksestä. Hankkeella on kahdenlaisia kielteisiä vaikutuksia, sillä se vaikuttaa sekä ympäristöön että alueen asukkaiden terveyteen. Lisäksi aluetta koskee jo nyt alueen ympäristön parantamishanke (merenpohjassa olevien saasteiden leviäminen). Hanke lisäisi myös huomattavasti La Spezian sataman meriliikennettä, millä olisi kielteisiä vaikutuksia merenkulun turvallisuudelle. Eikö komissio katso, että tällaisella suunnitelmalla voi olla ympäristön kannalta tuhoisia vaikutuksia, sillä aikomuksena on ruopata merenpohjaa, joka olisi pitänyt ruopata jo kauan sitten? Hanke koskisi myös sataman läheisyydessä olevia alueita, jotka on luokiteltu yhteisön tärkeinä pitämiksi alueiksi (vaikka koko satamaa ei olekaan tunnustettu yhteisön tärkeänä pitämäksi alueeksi; ks. kysymykseen H-0849/02(1) annettu vastaus). Eikö komissio katso, että hanke lisäisi ja levittäisi entisestään jo olemassaolevia haitallisia aineita sekä turmelisi maailmanlaajuisesti tunnetun mielikuvan niin kutsutusta runoilijoiden satamasta? Eikö komissio katso, että sataman laajentaminen (joka on selvästi ilmaistu ruoppaushankkeessa) ja siitä seuraava meriliikenteen kasvu vaikuttaisivat kielteisesti meriliikenteen turvallisuuteen? Voiko komissio, - ottaen huomioon Euroopan yhteisön perustamissopimuksen 174, 175 ja 176 artiklan - ottaen huomioon EU:n meriliikennettä ja sen turvallisuutta koskevan lainsäädännön ja viimeksi asiasta annetun komission tiedonannon meriturvallisuuden parantamisesta öljysäiliöalus Prestigen onnettomuuden jälkeen - ottaen huomioon 21. toukokuuta 1992 annetun neuvoston direktiivin 92/43/ETY(2) - ottaen huomioon 27. kesäkuuta 2002 annetun Euroopan parlamentin ja neuvoston asetuksen (EY) N:o 1406/2002(3) Euroopan meriturvallisuusviraston perustamisesta - ottaen huomioon Euroopan parlamentin ja neuvoston direktiiviehdotuksen alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista, ja - ottaen lisäksi huomioon neuvoston direktiivin 85/337/ETY(4) tiettyjen julkisten ja yksityisten hankkeiden ympäristövaikutusten arvioinnista, jonka liitteen I kohdassa 8 ja liitteen II kohdassa 13 on selvästi mainittu myös satamahankkeet, jotka johtavat meriliikenteen kasvuun, mikä on selvästi ruoppaushankkeen tavoite, 1. tutkia tämänhetkistä tilannetta ja tarkistaa, millaisia vaikutuksia kyseisellä hankkeella olisi meriliikenteen turvallisuusnormeja ajatellen? 2. toteuttaa hanketta koskevan ympäristövaikutusten arvioinnin? (1) Kirjallinen vastaus 1.4.2003. (2) EYVL L 206, 22.7.1992, s. 7. (3) EYVL L 208, 5.8.2002, s. 1. (4) EYVL L 175, 5.7.1985, s. 40. Margot Wallströmin komission puolesta antama vastaus (24. kesäkuuta 2003) Komissio on aiemmin vastannut samaa aihetta koskevaan arvoisan parlamentin jäsenen suulliseen kysymykseen H-0849/02 parlamentin tammikuun 2003 istuntojakson kyselytunnilla. Parlamentin jäsenen toimittamien uusien tietojen perusteella hanke näyttää olevan La Spezian nykyisen sataman laajennus ja kuuluu siten tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY(1) liitteen II 13 kohdan soveltamisalaan. Tällaisissa tapauksissa jäsenvaltioiden on määriteltävä joko tapauskohtaisesti selvittämällä taikka raja-arvojen tai valintaperusteiden avulla, arvioidaanko kyseinen hanke ottamalla huomioon direktiivin liitteessä III vahvistetut valintaperusteet. Arvoisan parlamentin jäsenen toimittamien tietojen perusteella vaikuttaa kuitenkin siltä, että komissiolla ei ole syytä asettaa ympäristövaikutusten arviointia koskevan direktiivin soveltamisen asianmukaisuutta kyseenalaiseksi. Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston asetuksen 92/43/ETY osalta voidaan todeta, että parlamentin jäsenen toimittamista tiedoista ei käy selville, onko todennäköistä, että hankkeella on huomattavia vaikutuksia ehdotettuun yhteisön tärkeänä pitämään alueeseen, ja jos näin on asianlaita, onko alueeseen kohdistuvat vaikutukset arvioitu asianmukaisella tavalla. Väitettyjen meriturvallisuuteen kohdistuvien kielteisten vaikutusten osalta komissiolle ei ole osoitettu, että La Spezian sataman tuloväylän ruoppaushanke rikkoisi yhteisön meriturvallisuuslainsäädäntöä arvoisan parlamentin jäsenen esittämällä tavalla. Se, että hanke johtaisi meriliikenteen lisääntymiseen ja siihen liittyvien toimenpiteiden vuoksi mahdolliseen ympäristöä pilaavien aineiden lisääntymiseen, ei välttämättä tarkoita, että se rikkoo yhteisön voimassa olevaa meriturvallisuuslainsäädäntöä, joka koskee lähinnä alusten turvallisuusstandardeja, liikenteenvalvontaa ja alusten aiheuttaman ympäristön pilaantumisen ehkäisemistä. Arvoisan parlamentin jäsenen toimittamien tietojen perusteella komissiolla ei ole syytä olettaa, että yhteisön lainsäädäntöä ei sovellettaisi asianmukaisella tavalla. Mikäli parlamentin jäsen voi toimittaa yksityiskohtaiset tiedot, joiden avulla komissio voi arvioida näitä kysymyksiä suhteessa edellä mainittuihin direktiiveihin, komissio voi ottaa tämän asian tutkittavaksi. (1) EYVL L 73, 14.3.1997.